2017. gada 19. septembrī Noteikumi Nr. 559

Rīgā (prot. Nr. 47 7. §)

**Noteikumi par kvalificēta vai kvalificēta paaugstinātas drošības elektroniskās identifikācijas pakalpojuma sniedzēja civiltiesiskās atbildības apdrošināšanu**

Izdoti saskaņā ar

Fizisko personu elektroniskās identifikācijas

likuma 12. panta ceturto daļu

1. Noteikumi nosaka kvalificēta vai kvalificēta paaugstinātas drošības elektroniskās identifikācijas pakalpojuma sniedzēja civiltiesiskās atbildības apdrošināšanas minimālo summu un termiņu, kā arī izņēmuma gadījumus, kad apdrošināšanas sabiedrība nesedz kvalificēta vai kvalificēta paaugstinātas drošības elektroniskās identifikācijas pakalpojuma sniedzēja radītos zaudējumus.

2. Civiltiesiskās atbildības apdrošināšanas līgumā (turpmāk – apdrošināšanas līgums) nosaka kvalificēta vai kvalificēta paaugstinātas drošības elektroniskās identifikācijas pakalpojuma sniedzēja civiltiesiskās atbildības apdrošināšanas termiņu (turpmāk – apdrošināšanas termiņš). Apdrošināšanas termiņš nav īsāks par vienu gadu.

3. Apdrošināšanas līgumā nosaka kvalificēta vai kvalificēta paaugstinātas drošības elektroniskās identifikācijas pakalpojuma sniedzēja pagarināto ziņošanas termiņu. Ar pagarināto ziņošanas termiņu saprot laika periodu pēc apdrošināšanas termiņa beigām, kurā kvalificēts vai kvalificēts paaugstinātas drošības elektroniskās identifikācijas pakalpojuma sniedzējs var iesniegt apdrošināšanas sabiedrībai rakstveida apdrošināšanas atlīdzības pieteikumu par trešajai personai nodarītajiem zaudējumiem, kuru cēlonis ir notikums, kas ir noticis apdrošināšanas termiņā. Pagarinātais ziņošanas termiņš ir trīs gadi.

4. Kvalificēta elektroniskās identifikācijas pakalpojuma sniedzēja civiltiesiskās atbildības apdrošināšanas minimālā summa ir 500 000 *euro*.

5. Kvalificēta paaugstinātas drošības elektroniskās identifikācijas pakalpojuma sniedzēja civiltiesiskās atbildības apdrošināšanas minimālā summa ir 1 000 000 *euro*.

6. Apdrošināšanas sabiedrība nesedz kvalificēta vai kvalificēta paaugstinātas drošības elektroniskās identifikācijas pakalpojuma sniedzēja radītos zaudējumus, kas radušies ārpus kvalificēta vai kvalificēta paaugstinātas drošības elektroniskās identifikācijas pakalpojuma sniedzējam normatīvajos aktos noteiktajām prasībām nodrošināt pakalpojuma atbilstošu pieejamību vai datu integritāti un konfidencialitāti.

7. Noteikumi stājas spēkā 2018. gada 1. janvārī.

Ministru prezidents Māris Kučinskis

Aizsardzības ministrs Raimonds Bergmanis